La regidoria d'Esports senyalitza tres rutes de marxa nòrdica i anima la ciutadania a realitzar esta pràctica esportiva
26 de maig 2020

​![](/media/cakjjx1c/11c_dsc_0245.jpg)

La regidoria d'Esports de l'Ajuntament de Sagunt ha donat a conéixer la senyalització de tres rutes de marxa nòrdica que recorren diferents zones del municipi i que ja es poden recórrer de manera individual, sempre que es complisquen les recomanacions i franges horàries. Serà a partir de la Fase 2 de la desescalada quan l'Àrea d'Activitat Física i Salut reprenga les marxes guiades en grup.

  

Estes rutes estan perfectament identificades i formen part de la Xarxa de Destinacions Turístiques de Marxa Nòrdica de la Comunitat Valenciana, sent itineraris dissenyats expressament per a la pràctica d'esta tècnica esportiva, mentre al mateix temps es gaudix del valor històric i paisatgístic del municipi i els seus voltants. A l'inici de cada ruta, en el punt de trobada, hi ha un cartell explicatiu en el qual apareixen detallades les característiques, el mapa i la informació completa de cada recorregut.

  

El regidor d'Esports, Javier Raro, s'ha desplaçat a la platja del Port de Sagunt, junt a la tècnica d'Esports i la coordinadora de l'Àrea d'Activitat Física i Salut, per a donar a conéixer el recorregut d'una de les rutes, així com els beneficis que té la realització d'esta pràctica esportiva. Per això, Raro anima tota la ciutadania a participar en estos recorreguts que són ideals per a realitzar una jornada d'unes dos hores combinant diversos tipus de terreny i un desnivell acumulat no excessivament alt.

  

Estes rutes no sols estan dirigides per a veïns i veïnes de Sagunt, sinó que des de la delegació d'Esports també han plantejat els recorreguts com una opció de turisme saludable, una alternativa per a aquells que visiten el municipi i desitgen gaudir de les seues vacances emprant el seu temps lliure en la pràctica esportiva.

  

Des de l'Àrea d'Activitat Física i Salut destaquen que ja fa temps que estan potenciant la pràctica d'este esport tan beneficiós com és la marxa nòrdica, una disciplina adequada per a pràcticament tothom perquè es considera suau i es pot adaptar a les exigències, capacitats i a l'edat dels qui la practiquen. Cal recordar que la marxa nòrdica aporta múltiples beneficis i que consistix a caminar ajudant-te d'uns bastons especials que milloren la postura. 

Quant a les tres rutes presentades este matí destaquen que estan perfectament senyalitzades i que combinen diferents paisatges i terrenys. En primer lloc, la ‘Ruta Masia Aigua Fresca’ s’inicia al Poliesportiu René Marigil, passant per l'Alqueria de l'Aigua Fresca i per l'ermita de Sant Cristòfol entre altres llocs. En segon lloc, l'‘Itinerari del Palància a la Mar’ comença a la platja del Port de Sagunt i recorre un total de 10 km, passant pel riu Palància i per la costa del Port de Sagunt. Finalment, la ‘Ruta de Patrimoni Industrial’ té el seu punt d'inici en el Poliesportiu José Veral, passant per tota la zona industrial i del port marítim del municipi.​

*   [](http://www.facebook.com/sharer.php?u=https://aytosagunto.es/va/actualitat/la-regidoria-d-esports-senyalitza-tres-rutes-de-marxa-nordica-i-anima-la-ciutadania-a-realitzar-esta-practica-esportiva/ "Facebook")
*   [](http://twitter.com/share?url=https://aytosagunto.es/va/actualitat/la-regidoria-d-esports-senyalitza-tres-rutes-de-marxa-nordica-i-anima-la-ciutadania-a-realitzar-esta-practica-esportiva/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-regidoria-d-esports-senyalitza-tres-rutes-de-marxa-nordica-i-anima-la-ciutadania-a-realitzar-esta-practica-esportiva/ "Linked In")
*   [](mailto:?body=https://aytosagunto.es/va/actualitat/la-regidoria-d-esports-senyalitza-tres-rutes-de-marxa-nordica-i-anima-la-ciutadania-a-realitzar-esta-practica-esportiva/)